वनडे में भाग्य बदलने की कोशिश करेगा भारत  
भारतीय टीम इंग्लैंड के खिलाफ पांच वनडे मैचों की शृंखला में जीत की राह पर लौटकर दौरे का सकारात्मक अंत करने की कोशिश करेगी।
अब तक के बेहद निराशाजनक दौरे में हार से हताश भारतीय क्रिकेट टीम इंग्लैंड के खिलाफ शनिवार से शुरू होने वाली पांच वनडे मैचों की शृंखला में जीत की राह पर लौटकर इस दौरे का सकारात्मक अंत करने की कोशिश करेगी।  भारत को अब तक बल्लेबाजों की लगातार असफलता और गेंदबाजों के लगातार निराशाजनक प्रदर्शन से जूझना पड़ा है। वह दौरे के शुरू में टेस्ट क्रिकेट में दुनिया में नंबर एक था, लेकिन इंग्लैंड का यह दौरा उसके लिए किसी दु:स्वप्न से कम नहीं रहा और उसे अब तक केवल तीन अभ्यास मैचों में ही जीत मिली है।  टेस्ट शृंखला 0-4 से हारकर नंबर एक रैंकिंग गंवाने के बाद भारत को एकमात्र ट्वेंटी-20 मैच में भी हार झेलनी पड़ी तथा एकदिवसीय शृंखला से पहले भी परिस्थितियां उसके अनुकूल नहीं दिख रही हैं। इंग्लैंड की बेहतरीन फॉर्म और भारत की पतली हालत को देखते हुए महेंद्र सिंह धोनी और उनकी टीम को उत्साह से ओतप्रोत घरेलू टीम पर भारी पड़ने के लिए अतिरिक्त प्रयास करने होंगे।  इंग्लैंड अभी नंबर एक टेस्ट टीम है। वह मौजूदा ट्वेंटी-20 चैंपियन है और अब उसका लक्ष्य खुद को एकदिवसीय मैचों में भी अव्वल साबित करना होगा है। यदि वह वनडे सीरीज में 5-0 से क्लीन स्वीप करता है, तो आईसीसी रैंकिंग में ऑस्ट्रेलिया और श्रीलंका के बाद तीसरे स्थान पर पहुंच जाएगा, जबकि अभी तीसरे नंबर पर काबिज भारत पांचवें स्थान पर खिसक जाएगा।  यह शृंखला इंग्लैंड के लिए उपमहाद्वीप के पिछले दो दौरों में 1-5 और 0-5 से हार का बदला चुकता करने का मौका भी है। इससे एलिस्टेयर कुक के खिलाड़ी अगले महीने पांच वनडे के लिए सकारात्मक सोच के साथ भारत दौरे पर आएंगे। भारतीय बल्लेबाजी काफी मजबूत है। उसमें सचिन तेंदुलकर, राहुल द्रविड़, विराट कोहली, रोहित शर्मा, सुरेश रैना, धोनी और अजिंक्या रहाणे जैसे बल्लेबाज हैं।  तेंदुलकर को जहां अपने 100वें अंतरराष्ट्रीय शतक का बेसब्री से इंतजार है, तो द्रविड़ अपनी अंतिम एकदिवसीय शृंखला को खास बनाने की कोशिश करेंगे। उन्होंने इंग्लैंड दौरे के बाद एकदिवसीय क्रिकेट से संन्यास लेने की घोषणा की है। यह शृंखला हालांकि इंग्लैंड के मजबूत आक्रमण के सामने कोहली, शर्मा, रैना और रहाणे के लिए कड़ी परीक्षा जैसी होगी। इंग्लैंड के गेंदबाज भारतीय युवा बल्लेबाजों को परेशानी में डालने के लिए शॉर्ट पिच गेंदों का इस्तेमाल कर सकते हैं।  धोनी के लिए हालांकि सबसे बड़ी चिंता धारहीन गेंदबाजी है। प्रवीण कुमार को छोड़कर कोई भी भारतीय गेंदबाज अभी तक प्रभाव छोड़ने में नाकाम रहा है। मुनाफ पटेल डेथ ओवरों में कारगर साबित हो सकते हैं, लेकिन बाकी गेंदबाज साधारण लग रहे हैं।  पांचवें गेंदबाज की अनुपस्थिति में भारत को कोहली, रैना और शर्मा और से यह जिम्मेदारी पूरी करवानी होगी। लेकिन उनके लिए एलिस्टेयर कुक और इयान बेल जैसे बल्लेबाजों को रोकना आसान नहीं होगा, जिन्होंने टेस्ट मैचों में दोहरे शतक जड़े। यही नहीं इंग्लैंड के मध्यक्रम के मुख्य बल्लेबाज जोनाथन ट्राट ने भी चोट से उबरकर वापसी कर ली है।